ЯЎГЕН Клус, які жыве ў гарадскім пасёлку Крывічы, працуе спецыялістам землеўпарадкавальнай службы райвыканкама. Ён курыруе Крывіцкі, Будслаўскі і Княгінінскі сельсаветы. Зразумела, клопатаў хоць адбаўляй. Але ён не прывык скардзіцца на цяжкасці, а добрасумленна выконвае службовыя абавязкі. Сярод іх — вядзенне ўліку зямлі, вырашэнне спрэчных пытанняў, пераафармленне права на валоданне зямлёю, правядзенне аўкцыёнаў, вызначэнне кадастравага кошту ўчастка для падаткаабкладання і многае іншае.